საკრებულოს გენდერული თანასწორობის საბჭოს მიერ გამოცხადებულ საგრანტო კონკურსში, სენაკის მუნიციპალიტეტში მცხოვრებმა და რეგისტრირებულმა, 15-მა ქალბატონმა მიიღო მონაწილეობა. საბჭოს წევრებისაგან შემდგარმა კომისიამ, ორი გამარჯვებული გამოავლინა და კონკურსისათვის გამოყოფილი თანხა 10 000 ლარი, მათზე თანაბრად გადანაწილდა.

გამარჯვებულები გახდნენ, ირმა ადამია - პროექტით „ორანჟერეა“ და ვენერა ხახუბია-ესებუა - პროექტით ,,არტ სამყარო ჩვენ სივრცეში“.

 ირმა ადამიამ, პანდემიის პერიოდში, ჰობის გათვალისწინებით, დაიწყო ყვავილების მოვლა-მოყვანის, დაკალმების და დაფესვიანების შესწავლა, ქოთნის დეკორატიული ყვავილების გამოყვანა და ინტერნეტით რეალიზება. თანდათანობით ცნობადობისა და მომხმარებლის ზრდასთან ერთად, დარგის შესწავლა დაიწყო ცნობილ მებაღეებთან. ამჟამად მას არ ჰყოფნის სივრცე ქოთნების დასაწყობად და ყვავილებისათვის სათანადო კლიმატნეიტრალური გარემოსათვის. გამარჯვებული პროექტის ამოცანაა, შეიქმნას „ორანჟერეა“, ახალი სივრცე, სადაც მოიყვანს და გაამრავლებს, როგორც ერთწლიან ყვავილებს, ასევე მრავალწლიან მარადმწვანე დეკორატიულ ხე-მცენარეებს. “ორანჟერეა“ მისცემს საშუალებას დაასაქმოს ახალგაზრდა ქალბატონი, ასწავლოს მას მებაღეობა-მეყვავილეობა და მასაც მისცეს შანსი გახდეს ეკონომიკურად დამოუკიდებელი.

ვენერა ხახუბია-ესებუას წარმოდგენილი პროექტის თანახმნად, 12 მოსწავლეს შესაძლებლობა ექნება შეისწავლოს ხალხური რეწვის ტრადიციულ ხელსაქმე და ხის დამუშავების და ხეზე მუშაობის ტექნიკა. ამავდროულად მოხდება მეწარმული ჩვევების შესწავლა და ხელშეწყობა. მათ შესაძლებლობა ექნებათ გაიცნონ და დაეუფლონ ხალხური რეწვის ტრადიციულ ხელსაქმეს, შეისწავლონ, დახელოვნდნენ და აითვისონ ხალხური ხელობის დარგები. გოგოები შეისწავლიან რამდენიმე მიმართულების ხელსაქმეს, კეძოდ თექაზე მუშაობას, კერვას, ქსოვას, ხოლო ბიჭები შეისწავლიან ხისაგან ტრადიციული მეგრული ჩიჩილაკის გათლის ხელოვნებას და ხეზე ამოწვის ტექნიკას. გამარჯვებული პროექტი ითვალისწინებს, საქართველოში ხალხური რეწვის ცოცხალი ტრადიციების შენარჩუნებას, დარგის განვითარების ხელშეწყობას, პოპულარიზაციასა და მომავალი თაობის ჩართულობას.

პროექტის ფარგლებში, მოხდება დარგის ერთი სპეციალისტის, თავად პროექტის ავტორისა და მისი თანაშემწის (შშმ) დასაქმების ხელშეწყობა და ეკონომიური გაძლიერება.

 დღეს გამართულ შეხვედრაზე, საგრანტო კონკურსში მონაწილე და გამარჯვებულ კონკურსანტებს სიგელები გადაეცათ. სენაკის საკრებულოს გენდერული თანასწორობის საბჭო, ქალთა ეკონომიკური გაძლიერების ხელშეწყობის მიზნით, კონკურსს მომავალ წელსაც გამოაცხადებს.